Fra 1500-tallet og frem til 1800 var det utstrakt samarbeid mellom folket på Hordalandskysten og nord på De britiske øyer. Fra denne tiden fortelles det en historie om tre skotske budeier som rodde over til en øy for å melke kyr på sommerbeite. På vei tilbake havnet de i dårlig vær og drev langt til havs, men de hadde rikelig med melk med seg i robåten som de overlevde på. En av budeiene var trolovet med en skotte, men de to andre gjorde et løfte med høyere makter om at dersom de klarte å redde seg i land skulle de bosette seg der. Til slutt drev de i land ved Glesnes, og stedet ble kalt for (Skottevolden). Den ene av dem dro tilbake til Skottland, men de to andre holdt sitt løfte og bosatte seg i bygden og giftet seg med hver sin sundsokning.